Björn Anton sýndi ljósmyndir á sjóvarnargarðinum í Búðardal . Björn Anton Einarsson í Búðardal opnaði ljósmyndasýningu fyrir skömmu á afar óvenjulegum stað . Myndunum var stillt upp á sjóvarnargarðinn við þorpið . Á sýningunni eru fimmtán myndir sem allar tengjast sjó á einhvern hátt . Myndirnar hafa reyndar verið færðar inn í Leifssafn vegna þess að dropar hafa fallið úr lofti en við opnunina skartaði Búðardalur sínu fegursta og sýningargestir gátu notið myndanna í hinu óvenjulega umhverfi . Tilefni sýningarinnar voru verklok Víðimelsbræðra við lagfæringu sjóvarnargarðsins . Þeir héldu mikla hátíð í þorpinu af því tilefni og báðu Björn um að skella upp sýningu . Björn Anton hefur aðeins verið að taka myndir í stuttan tíma en 25. janúar 2006 keypti hann fyrstu góðu myndavélina sína . Hann segir að það hafi komið til vegna þess að áður var hann alltaf að reyna að taka myndir af hestum , sem alltaf voru farnir þegar hann smellti af . „ Ég er á þriðju myndavélinni núna og þetta áhugamál passar vel við mótorhjólasportið . Þá er maður í svo mikið meiri snertingu við náttúruna og sér svo flott landslag sem gaman er að taka myndir af . “ Sýning Björns Antons verður opin um helgina í Leifssafninu . Þetta er önnur ljósmyndasýning hans og í burðarliðnum er samsýning í ráðhúsinu í Reykjavík sem líklega verður haldin í sumar .